《山河叹送刘左史归简州》
宋代·魏了翁

山河两戒南北分，天地一气华戎钧。
譬诸指搐非害事，往往西体为不信。
惟今愧虏相噬吞，人言雪耻兹其辰。
盍驱卞庄刺刺虎，又嗾庐{捉去扌加犭}擒狡{皴去皮加兔}。
天王仁爱兼南北，犹遣升勺苏穷鳞。
诸公亦复创前误，闭户不肯雇斗邻。
流移降附莫皇恤，斩艾驱迫如穷麇。
谁知炎炎将及我，事体不与开禧伦。
竟因示弱启狄侮，羽书赤白惊严宸。
天王坐朝色不怡，我非尔畏民吾民。
急从雨中彻桑土，更向火后移突薪。
大官亦复变前说，群而和者非一人。
制书丁宁示招纳，符檄旁午申拊循。
臣某奉诏移江介，臣某董师留汉滨。
西南忧雇谁其宽，即授世某留川秦。
夫何廷论忽中变，复议保境思和亲。
迅雷烈风仅翻覆，明虹霁日俄逡巡。
敌人揶揄胆满干，志士愤郁齿穿龈。
东由海泗尽襄汉，西起梁沔连房均。
暴骸蹀血蔽原谷，夺险因粮空窖囷。
将军忧恚或自毙，列校偃蹇不可驯。
县徵更赋不遗算，郡空少府无余缗。
边头被兵甫属耳，公私已屈忧方新。
静惟人事百罔一，恃以亡恐惟苍旻。
苍旻茫茫君为度，但见咎异来相因。
连年夏旱天无云，江淮湖浙田生尘。
飞蝗排空如羽阵，噍类猬众何诜诜。
僰南山萃陵谷异，后土矹矹如转轮。
春秋二百四十载，地震才五兹何频。
去年东南复告旱，遍以牺币走百神。
太阳朔蚀忽无光，金星昼见亦累旬。
汉沔沸腾地移轴，涪潼湓溢涛翻银。
星文屡变台符坼，阴象较著阳德屯。
外为兵戈为裔夷，内为宫壶为群臣。
天心渝怒有如此，犹以谴告施其仁。
惧而修政庶可弭，恬不知警将仍臻。
且如前年旱蝗日，开道求谏颁明纶。
庭中不鸣自如故，犹有下次位人姓陈。
内言椒房之舛令，外及丞相之狎宾。
能如章向触权忌，不效钦永攻上身。
同时六馆之髦彦，陈义固争尤肫肫。
藐如无闻亦异已，宰士忿疾丞相嗔。
彼唐畋铎何物耳，词鄙意佞如吠狺。
外省胡独行其言，公然贱玉而贵瑉。
自时厥后益征创，遏绝言路忘谘询。
直臣久矣甚弃梗，公道不见面礼随荒榛。
尝居丞疑转猜忌，稍负望实尤沈沦。
人心所同即天意，四方蹙蹙天亦颦。
公今掉头不肯住，携家归踏西园春。
大贤与国同休戚，宁忍赤子方嚬呻。
我非荷蒉不知磬，拟效执舆来问津。
请赋白驹之孕章，原公饮酒车无巾。

作者简介：魏了翁（1178年—1237年） ，字华父，号鹤山，邛州蒲江（今属四川）人。南宋著名理学家、思想家、大臣。嘉熙元年（1237年）卒，年六十，赠太师、秦国公，谥文靖。魏了翁反对佛、老“无欲”之说，认为圣贤只言“寡欲”不言“无欲”，指出“虚无，道之害也”。推崇朱熹理学，但也怀疑朱注各经是否完全可靠。提出“心者人之太极，而人心已又为天地之太极”，强调“心”的作用，又和陆九渊接近。能诗词，善属文，其词语意高旷，风格或清丽，或悲壮。著有《鹤山全集》、《九经要义》、《古今考》、《经史杂钞》、《师友雅言》等，词有《鹤山长短句》。